أتاي مغاربي

اتاي لمغاربي هو مشروب سخون كاتّستعمل فيه لعشبة ديال اتاي. كاينتاشر بزاف ف لبلدان لمغاربية بحال المغريب و تونس و لجزائر و موريطانيا. لحضور ديالو ضروي ف الطبلة لمغاربية، و ف القصائد و لكتوبا ديال شّوعارا ؤ لؤدابا. اتاي لمغرابي تايكون عادة بالنعناع، لكن يقدر يكون تا ب الشيبة، خصوصا ف الشتا. وهو مشهور ف ليبيا، خاصة ف لعراضات و لمناسبات و غيرها و تايسميوه ب "شاهي لعالة". اتاي بنعناع اساسي ف لحياة لاجتماعية ف لمنطقة لمغاربية، حيت تايعطي واحد الطابع حتفالي يلا تحط للضياف. عادة كايتكلف مول ولا مولات الدار يصاوب اتاي بشكل تقليدي، و كايتحط للضياف كعلامة على حسن ضيافة. ب لعادة كايتقدمو 3 ديال لكيسان د اتاي على لاقل والاستهلاك ديالو تايكون النهار كامل. النعناع لمزيان ريحتو واضحة، و هو لي كايتستعمل ف لمصاوبة ديال اتاي لمغاربي. لكن شي مرات كايخدو تا نواع خرة ديال النعناع، و شي مرات ف لمغريب لجنب النعناع كايتعطر اتاي ب لعشوب و لورد و ما زهر ديال لّيمون. فوقت لبرد، تايزيدو لاتاي شي عشوب تايتسخنو بحال فلييو و الشيح. تاريخ. دخلات بريطانيا اتاي لشمال افريقيا فالقرن تمنطاش وتسعطاش من المغريب والجزائر. جيمس ريتشاردسون دار وصف لحفلة ديال اتاي المغرابي في الربعينات ديال القرن تسعطاش، وقال بلي فالتسافيرات ديالو كان اتاي تايتشرب بشكل كبير، النهار كامل. فالحرب ديال القرم في الخمسينات ديال القرن تسعطاش، حْولات شركة الهند الشرقية البريطانية اتاي لي مخصص لدول البلطيق للمغريب، الامر لي خلى اتاي يولي كثير فالمغرب. مع القرن 20، رجع اتاي عادة ضرورية فالمغرب. بدا الانتشار ديال اتاي فالمغرب ف منتصف القرن تسعطاش، فاش نفاتحو التجار المغاربة على اوروپا، بالضبط فالوقت ديال السلطان مولاي اسماعيل، فاش توصل ابو النصر اسماعيل بلخناشي ديال سكر واتاي فالهدايا لي جات من التجار الاروبيين للسلطان العلوي، باش يطلق سراح الحباسة الاورپيين، هذا تايدل على ان اتاي كان قليل فالدول المغرابية ديك الوقت. الاستهلاك. موقع "اطلس العالم" قال بلي المغرب هو ثاني اكبر مستهلك ديال اتاي فالعالم، و اللول فالمنطقة المغاربية، كل مغربي تايستهلك 4، 34 كيلو ديال اتاي فالعام، بعد من المغرب كاتجي موريطانيا بـ3، 22 كيلو. و اتاي لخضر بالخصوص هو لي تايتستهلك بزاف فهاد المناطق. التوجاد. المكونات الاساسية ديال اتاي المغاربي هي اتاي لاخضر والنعناع الطري، والسكر والما الطايب. و يمكن تختالف الكمية ديال المكونات والوقت ديال التوجاد بشكل كبير. تايخدمو الما الطايب فالدول المغاربية، بلاصة الما البارد لي تايخدمو فشرق اسيا باش يحيدو لمرورة. فالمنطقة المغرابيا تايخليو لوراق ديال اتاي فالبراد فاش تايشربو اتاي، لي تايخلي النكهة تختالف من كاس لكاس. طريقة التوجاد ديال اتاي طويلة ومعقدة شوي، تانزيدو اتاي و السكر والنعناع، تقريبا 5 دلمعالق صغيرة لكل معلقة ديال اتاي. كايتشلل اتاي بشوي ديال الماء الطايب، و كايتزاد للبريق الخاص باتاي المعروف ب "البراد" مع السكر و الماء الطايب و كايتحط على العافيا تا يطلع، و كايتزاد ليه النعناع. اتاي بالطريقة المغربية الصحراوية. اول حاجة تانسخنو الما الطايب ف"لمقراش". و فنفس الوقت تانديرو تقريبا معيلقة و نص ديال اتاي لاخضر فالبراد. فاش تايسخن الماء تانخويوه فالبراد، و تانخليوه فالعافية 8 دقايق تقريبا، من بعد تانحيدوه و تانديرو نعناع و معاه السكر باش مايتحرقوش لورقا ديال نعناع، بعدها تانقلبوه فالكيسان ديال الزاج من كاس لكاس تا كايترغوى. اتاي لموريطاني. اتاي فموريطانيا كايوجدوه في 3 ديال الخطوات، اولا تايديرو الما يطيب فالبراد لمدة دقيقة تا ل 2 دقايق. بعدها تايزيدو اتاي لاخضر المعروف عندهم بال"بالورك" على حساب كمية الماء لي دارو، بعدها تايخليوه على العافية شوي. بعدها تايحطو اتاي معا السكر و النعناع. الطقوس ديال اتاي. الشعوب المغاربية بدعو بزاف فابتكار طقوس خاصة باتاي، ماكاتقتاصرش على المناسبات والاعياد، انما جزء من الحياة اليوميا، تايوجدو اتاي النهار كامل، و فاي وقت، تا فالنصاصة دالليل، واخا عارفينو تايطير النعاس. و اتاي عند المغاربة قبل مايكون مشروب، هو وسيلة للترحيب بالضياف، حيت مايمكنش تدخل لشي دار مغربية و مايوجدوش ليك اتاي، حيت فالمغرب من قلة الصواب يزورك شي حد و ماتوجدش ليه اتاي. لي زوين في اتاي المغربي، هو الادوات لي تايخدمو بيهم فلمصاوبة و التقديم ديالو، الصينية والبراد لبي مصنوعين من المعدن، و غالبا من الفضة، و معروف ان الصينية خاصها تكون مزوقة و منقوشة، بحالها بحال البراد لي عندو شكل زوين. مدينة فاس هي لي مشهورة بزاف بالصناعة التقليدية ديال الادوات ديال اتاي، لي حافظو عليها لحرايفية كموروث من الاندلس، و عندها قيمة رمزية كادل على الغنى ديال مول هاد الادوات الغالية. بحال البراد والصينية و ربايع، لي هي 3 ديال طوايس وحدة مخصصة لاتاي و وحدة لسكر، و وحدا لنعناع. ثقافة. عام 1992 تحت الاشراف ديال ليونيسكو، تنظمات مسابقة توجاد احسن اتاي، و ختارو المغريب لتنظيم هاد المسابقة نظرا للموقع ديالو لي قريب للمناطق لي كاتستهلك اتاي بزاف، خاصة المناطق الصحراوية، هاد المسابقة ربح فيها المغربي الحاج عبد العاطي الجوهري، و كانت الجائزة هي نقشو سميتو ف اكبر وزين ف الشينوا، لي هي اكبر منتج ديال اتاي، في الوقت لي شركة مغربية ديال اتاي سمات الماركة ديالها اتاي الصويري، نسبة ليه، حيت هو من الصويرة. ف لادب. اتاي عندو مكانة كبيرة في الادب المحلي نظرا لاهميتو، تانلقواه حاضر فبزاف دالانواع ديال الادب بحال "الارجوزة الفائقة المستعذبة الرائقة فيما يحتاج الاتاي اليه ويتوقف شربه واقامته عليه" هي نشيد نظموا عبد السلام الزموري تايمدح فيه اتاي، والعادات لي مرتابطة بالشريب ديالو، والفوائد ديالو، والاوقات ديالو، والامور لي خاص نراعيوها فاش نستهلكوه. شرح هذه المنظومة الشيخ المكي البطاوري ف لكتاب ديالو "شرح الارجوزة الفائقة المستعذبة فيما يحتاج الاتاي اليه ويتوقف شربه واقامته عليه"، في حوالي ميتين صفحة فيها لفوائد والاشعار ونوادر والاخبار من الاغاني الشعبية التي تغنات باتاي لاخضر، مجموعة راينا راي الجزائرية ف اغنيتهم "يا زينة ديري لاتا": واغنية "الصينية" لمجموعة ناس الغيوان: شوعارا لموريتانيين تغزلوا بالشاي تا هوما، منهم الشاعر الشيخ سيدي، لي تايقول: كتب الشاعر الموريتاني ابو مدين الديماني على اتاي و قال: ومن بين لي كتبوا الشعر على اتاي كاين الشاعرُ الاديب محمد ولد احمد يوره: